সবুজ বিপ্লব
সবুজ বিপ্লব একটি সময়কাল যা ১৯৬০-এর দশকে শুরু হয়েছিল, যে সময়ে ভারতে কৃষিকে প্রযুক্তি গ্রহণের মাধ্যমে একটি আধুনিক শিল্প ব্যবস্থায় রূপান্তরিত করা হয়েছিল, যেমন উচ্চ ফলনশীল বীজ (HYV), যান্ত্রিক কৃষি সরঞ্জাম, সেচ সুবিধা, কীটনাশক এবং সার ব্যবহার করা। প্রধানত ভারতের কৃষি বিজ্ঞানী এম এস স্বামীনাথনের নেতৃত্বে, এই সময়টি নরম্যান ই বোরলাগ দ্বারা প্রবর্তিত বৃহত্তর সবুজ বিপ্লবের প্রচেষ্টার অংশ ছিল, যা উন্নয়নশীল বিশ্বে কৃষি উৎপাদনশীলতা বাড়ানোর জন্য কৃষি গবেষণা ও প্রযুক্তিকে কাজে লাগিয়েছিল। কংগ্রেস নেতা লাল বাহাদুর শাস্ত্রীর নেতৃত্বে, ভারতের অভ্যন্তরে সবুজ বিপ্লব ১৯৬৮ সালে শুরু হয়, যার ফলে খাদ্যশস্য উৎপাদন বৃদ্ধি পায়, বিশেষ করে পাঞ্জাব, হরিয়ানা এবং উত্তর প্রদেশে। এই উদ্যোগের প্রধান মাইল ফলকগুলি ছিল গমের উচ্চ ফলনশীল জাত, এবং গমের মরিচা প্রতিরোধী জাতগুলির বিকাশ। সবুজ বিপ্লবের দীর্ঘমেয়াদী প্রভাবগুলি বন্দনা শিবার মতো পরিবেশবাদীরা বিশ্লেষণ করেছেন এবং অন্যরা বলেছেন যে এটি খরা, গ্রামীণ ঋণ এবং কৃষক আত্মহত্যার মতো বৃহত্তর পরিবেশগত, আর্থিক এবং সামাজিক সমস্যার সৃষ্টি করেছে। প্রতিবেদনে দেখা গেছে, রাসায়নিক এর ব্যবহার থেকে মাটির অবনতি হয়েছে, যার ফলে দেশের অনেক অঞ্চলে কৃষি ব্যবস্থা ভেঙে পড়েছে এবং কৃষক, খাদ্য ও জল সরবরাহে নেতিবাচক প্রভাব পড়েছে।